Illusjoner om skjeer

En tankevekkende scene som henger ved meg er en scene fra "The Matrix". Neo sitter på venterommet hos orakelet og kommer i prat med et barn som bøyer skjeer.
Barnet sier at han må innse at det ikke er en skje. Skjeen er en illusjon.

Vår tid er full av illusjoner, og særlig i arbeidslivet.
Du har kanskje hørt at du må ta i bruk kunstig intelligens nå? Det er viktig at du er med fra start, ellers kan du bli akterutseilt.
Vi kan ikke en gang gå på seminar, fordi det som snakkes om på seminaret er "gammelt".

Her er det noen som virkelig trenger å innse at det ikke er en skje.

Den største eksportvaren fra Silicon Valley er ikke apper og nettbaserte tjenester. Det er FOMO.
Frykten for å gå glipp av noe. Denne frykten sitter hardt i oss, og dytter oss i retninger vi egentlig ikke skal.
Denne frykten er en viktig ingrediens i utrullingen av KI. Denne frykten er en skje.

Når vi innser at det ikke er noe å gå glipp av, og at vi ikke havner bakpå, kan vi ta styringen selv. Vi kan ta gode valg, strategiske valg, gjennomtenkte valg.
Det er ikke farlig å bruke tid på å evaluere. Det er faktisk noe som alle som navigerer må gjøre.

Men når vi lar frykten ta overhånd, og løper hodeløst rundt og prøver å bøye skjeer som ikke er der, hva skjer da?
Vi sliter oss ut. Vi mister oss selv og retningen vår.
Før vi vet ordet av det så har vi rotet oss bort, kommet vekk fra den vi er, og strever med å finne veien tilbake.

Frykt skal hindre oss i å bli spist av sultne løver, men frykt kan også få oss til å forville oss.
I terapien snakker vi mye om rasjonell frykt (det er helt riktig og sunt å være redd for noe som faktisk er farlig, som en løve), og irrasjonell frykt (frykt for noe som ikke er reelt farlig).
I livet, både hjemme og på jobb, må vi skille mellom disse. Vi kan ikke la irrasjonell frykt tvinge oss til å ta dårlige valg.

Det er ingen skje. Du går ikke glipp av noe.
Ta ansvar for livet ditt. Ta ansvar for bedriften din.
Gjør kloke valg, akkurat som du alltid har gjort.

Og du? Husk å puste.