Fra bonde til programmerer

Vi står kanskje ovenfor den fjerde industrielle revolusjonen, den der kunstig intelligens og roboter tar over en del av jobbene våre.
La oss først ta et lite tilbakeblikk.

Den første industrielle revolusjonen var en periode på slutten av 1700-tallet der maskiner ble introdusert i landbruket. Omtrent hundre år senere fikk vi en ny industriell revolusjon som satte fart i industriell produksjon, og som medførte en vesentlig økning i nye produkter. Du som leser dette har mest sannsynlig selv opplevd den tredje industrielle revolusjonen. Overgangen fra varer til tjenester, preget av digitalisering og globalisering.

Inntoget av kunstig intelligens og robotikk varsler en fjerde industriell revolusjon. En periode der vi kanskje vil gi fra oss en del oppgaver til KI eller en robot.
Herlig, er det ikke? Det er jo mange kjedelige oppgaver.

Felles for de tre første rundene er at de medførte en betydelig effektivisering, økt levestandard og store strukturelle endringer. Men prisen vi betalte var at noen ble stående utenfor. Omskolering tar lang tid, og i mellomtiden må vi leve av noe.
Det er ikke annerledes denne gangen.

Når du har lært opp en KI til å utføre 80% av jobben din, hva skal du gjøre da? Hvilken grunn har arbeidsgiver til å beholde deg? At du er hyggelig? Du koster like mye. Vil du være villig til å gå ned 80% i lønn? Ta nye arbeidsoppgaver, noe som KI ikke kan gjøre. Som f.eks å vaske litt, arkivere, eller andre fysiske oppgaver.

Noen av oss vil unektelig bli syke av en slik omstilling. Noen vil trolig ta sitt eget liv i møte med en usikker fremtid. Noen vil ty til vold som et uttrykk for frykt. Dette er ikke pessimisme, bare åpne øynene og se hva som skjer der ute i verden når livet blir vanskelig og utrygt.

Når politikerne strammer inn i sykemeldingsordningene, og samtidig pisker inn KI, så klipper de i sikkerhetsnettet samtidig som at de dytter deg næmrere kanten.
Jeg mener på ingen måte at det er bra å være mye sykemeldt, men sykemeldingene kan være et av de sikkerhetsnettene vi trenger i møte med en kunstig verden.

Topp-politikerne våre mangler visjoner! Jeg vil ha voksne politikere som tenker grundig gjennom konsekvensene av politikken de fører. Vi kan ikke både øke fødselstallene, redusere sykemelding og arbeidsledighet, og samtidig innføre teknologi som vil gjøre oss overflødige. I tillegg er denne teknologien privateid og utenlandsk! Men det er et eget kapittel.

Vi kan absolutt effektivisere med KI, men det er verdt å merke seg at ingen av de foregående revolusjonene har medført at folk ikke trenger å jobbe. Kapitalismen trenger at du jobber, så spørsmålet blir fort hva du skal jobbe med. Eller tenker vi at dette er slutten for kapitalismen? Neppe for eierne av teknologien. De vil jo ha igjen investeringene med høy faktor.

Hvordan ser din drømmeverden ut?