Er det noen voksne her?

Jeg husker så godt da jeg på slutten av 2010-tallet hørte på P1 da jeg kjørte bil mellom kundene mine på jobb. Hvis det skjedde en bilulykke ville han som hadde ansvaret for trafikkmeldinger ofte meddele at "vi venter bare på de voksne".
I dette lå det at noen skulle komme og ta ansvar, rydde opp og fikse det som var ødelagt. Sørge for at vi andre var trygge.

Jeg savner voksne. Ikke foreldrene mine, men ekte voksne som tar ansvar. Ikke sånne som cosplayer voksne, later som de er voksne, men er barn i voksenkropp. De kan ikke ta ekte ansvar. De bare leker.
Men ekte voksne tar ansvar. De ser helheten, og tar beslutninger som er bra for fremtiden.

Vi strever for tiden med en som cosplayer voksen i teknologi. En minister som synes det er skummelt å bestemme hva som er lov eller ikke. Det er så rart, for det er lissom jobben til denne "voksne". Det å sørge for at samfunnet er trygt for alle. Det er mulig at jeg er naiv her, men jeg mener ganske bestemt at en av de viktigste tingene en politiker kan gjøre i et demokratisk samfunn, er å sørge for at samfunnet er trygt for alle som lever i det.
Men det er langt fra det eneste eksemplet.

Da ABB sprengte regjeringskvartalet, og skjøt 69 ungdommer på Utøya for 15 år siden, sa vi at vi aldri skulle glemme. Vi skulle kjempe mot fascismen, og holde Norge trygt.
Men det er jo ingen voksne på jobb. Hvor er de voksne som kjemper mot fascismen hver dag? De er ikke på jobb i Stortinget i alle fall. Vi løper etter Trump og hans fascister som om de var de kule på skolen. Bedre å henge med bøllene enn å bli mobbet selv? Ja, som barn tenker man gjerne slik. Men voksne tar ansvar. De sørger for å stoppe mobbingen. Stoppe den negative utviklingen.
Når vi løper etter bøllene, så kjemper vi ikke mot. Vi blir en del av den kulturen som muliggjør mobbingen. Muliggjør terror. Muliggjør fascisme.

Gi meg alle dine voksne. Gi meg de som tar ansvar. Gi meg en morgendag full av lys og kjærlighet.
For det å være voksen er å ta ansvar. Å ta ansvar for morgendagen også, for alle.
Si tydelig ifra at "dette aksepterer vi ikke".
Vi aksepterer ikke rasisme, homofobi, transfobi, diskriminering, fascisme, kjønnsbasert vold. Vi aksepterer ikke at noen behandles som om de hadde mindre verdi enn andre, uansett grunn. Her er alle likeverdige. Alle skal ha samme muligheter. Alle skal være trygge. Trygge fra hat, trygge fra overgrep, trygge fra overvåkning.
Dette er mitt Norge.

Gi meg alle dine voksne, de voksne som tar ansvar.