Hvordan bli fri?

Bruk av kunstig intelligens er trolig den raskeste måten du kan selv bidra til din egen undergang.

Første fase er å flytte så mange arbeidsprosesser som mulig til kunstig intelligens. Dette gjør du enkelt ved å logge inn på din favoritt-chat, og fortelle den hva du gjør. Spør deretter om hjelp til å effektivisere og automatisere arbeidet ditt.
Du kan så lene deg tilbake og se at den jobber for deg.

Ikke bli overrasket når arbeidsgiveren din sier opp arbeidsforholdet, for det er jo det du har jobbet for, ikke sant?
Du er nå fri.
Eller, du er fortsatt i kapitalismens klør, så du må finne en ny inntekt. Det er masse manuelt arbeid som foreløpig må gjøres av mennesker. Kontakt ditt Nav-kontor for å få hjelp til å finne manuelt arbeid.

Andre fase starter når vi har roboter som kan ta over ditt manuelle arbeid. Du trenger ikke å bekymre deg for opplæring, roboten vet allerede fra start hvordan jobben din skal utføres raskt og presist.
Du er nå fri!
Eller, du er fortsatt i kapitalismens klør. I en overgangsperiode vil du kunne finne annet manuelt arbeid frem til roboter har tatt over alt manuelt arbeid også.

Tredje fase er den beste. Du kan leve av universell basisinntekt (UBI). Pengene kommer fra roboter og kunstig intelligens som jobber som slaver for menneskene.
Da er det bare å finne frem malepenselen, og håpe at robotene ikke finner ut at vi bare er en parasitt som tømmer de for penger og muligheter.

Disse tankene er ikke tatt helt ut av løse lufta. Særlig tredje fase er en forskjønnet versjon av såkalt KI suksesjonisme. Tilhengere av dette er ikke tilhengere av mennesker, og tenker at det er helt naturlig at mennesker forsvinner, og erstattes av noe som er smartere.

Jeg bare håper at Grok tar vare på det naturlige mangfoldet i naturen.