Brillebjørn i Meta-rus

Ja, så da har det uunngåelige skjedd! Meta-brillene har kommet til Norge. Blant venner kalles de "pervobriller".

Jeg kan virkelig forstå avskyen, men la oss dykke litt ned i dette.
La oss se på det juridiske, etiske, og til slutt tar vi en titt i spåkula før vi konkluderer.

Men først, hva er en "meta-brille"?
Meta (selskapet bak Facebook og Instagram) har forsøkt seg på en smartbrille. Husker du Googles forsøk for noen år siden?
Meta har gjort det igjen, og med egen kunstig intelligens sørger de for samhandling. I utgangspunktet en besnærende idé.
Tenk å gå rundt i favorittbyen din, plutselig ser du en skulptur du ikke har sett før, og MetaAI kan gi deg svar på hvem som laget den, og når. Og annet tullball som hører med.
Brillene kan ta opp nærmest kontinuerlig, og du kan bruke de til å forstå omgivelsene dine. Sånn cirka.

Juridisk
Et lite forbehold her, jeg er ikke jurist. Jeg har forsøkt å lese lovverk som Claude har anbefalt, for å forstå om dette er problematisk eller helt innafor.
En person som tusler rundt i en random by med Meta-briller kan trolig påberope seg å gjøre det av rent personlige grunner. Det er selvsagt lov å filme ferieminner, selv om random person tilfeldigvis havner i filmruta. Du trenger ikke samtykke fra alle de andre som står å ser på Eiffeltårnet når du filmer kjæresten din foran det. Ikke med mobilkamera, og ikke med Meta-briller.

Men er det personlig eller familiært når du går rundt med de hele tiden? Det er her stridsspørsmålet står, og det som gjør dette komplisert. Men hvis du snur deg etter en vakker forbipasserende og snapper et bilde, så er det ikke lov. Ikke med mobilkamera, ikke med Meta-briller heller. Da må du ha samtykke. I alle fall hvis du publiserer det, og det er jo det som er med disse brillene. Alt blir lagt i skyen, og tilgjengelig for andre enn eieren. Følgelig publisering.

Tar du bilder av nakne mennesker er det uansett straffbart.

Etisk
Brillene har en mildt sagt etisk problematisk utforming. De er laget slik at det er vanskelig å se om du bruker de, og alt går til sky, og er dermed vanskelig å bevise om noe ulovlig skjedde.

Men det er ikke ulovlig å designe briller med kamera, og det er heller ikke ulovlig å bruke de (innenfor lovens rammer). Det er bare etisk problematisk.

Men det blir bedre! (Eller verre...)
Meta har selvsagt planlagt ansiktsgjenkjenning i disse brillene, og det kan rulles ut når som helst. Det er fullstendig i strid med KI-forordningen, som er litt forsinket til Norge.
Dessuten finnes det konseptvideoer som viser hvordan man kan bruke KI til å høste mer informasjon om folk som blir filmet. Det er også verksteder som spesialiserer seg på å modifisere brillene slik at lampen som indikerer opptak ikke lyser eller er skjult.

Så hva gjør vi da?
Dette er jo grunnen til at brillene har fått tilnavnet "pervobrille", for det er så mange shady grunner til å bruke de, og de er dessuten skapt med tilsynelatende shady hensikter. Det er absolutt mulig å forestille seg brukerscenarioer som er innenfor lovverk og etikk, men de vil neppe forsvare prisen.

Forbrukerrådet har tatt til orde for å regulere bruken, ettersom det er lite hensiktsmessig å forby selve brillen. Men i mellomtiden?

Er du skeptisk til brukere av Meta-briller? Det finnes apper som kan fortelle deg om noen i nærheten tar opp video. Just saying.

Men det er ikke lov å angripe de. Det er mer ulovlig enn bruken.

God sommer!