News flash! Den gjør det allerede

Du har kanskje sett den. Et avisklipp og et sitat av Joanna Maciejewska: I want AI to do my laundry and dishes so that I can do art and writing, not for AI to do my art and writing so that I can do my laundry and dishes.

Så hva er problemet? Overvåkningsøkonomien, vil jeg hevde.
Du har kanskje en oppvaskmaskin og vaskemaskin allerede, så det er ikke slik at du mangler noen til å ta tøyvask og oppvask. Det er bare å putte tingene dine inn, så kommer de ut rene. Du må riktignok tørke tøyet, men du ble spart for en ganske tung vaskejobb. Rent og tørt tøy må brettes og puttes i skapet, rene tallerkener må du sette i skapet selv. Men det klarer du, og AI er ikke i nærheten av å gjøre det for deg uansett.

Problemet er hvordan vi disponerer tiden vår. Vi gir bort tiden vår til overvåkningsøkonomien. Har litt ledig tid etter at en "robot" vasker tallerkener? Scrolle litt på Facebook, få med de siste bildene på Instagram.
Vaskemaskinen går. Se litt Netflix da. Vi fyller tiden vår med algoritme-styrte tjenester: Sosiale medier, streamingtjenester, podcaster, nyheter, youtube. Det finnes en enorm rikdom av tjenester som kan spise opp hver eneste sekund av din tid. Og vi elsker det!

Jeg har selv prokrastinert en oppgave i flere uker. Det er ikke vanskelig i det hele tatt, men jeg prioriterer det ikke. Det er til og med noe nyttig (særlig hvis verden går under snart). Jeg har noen klær som trenger å repareres. 4 sting her og 12 sting der. For det meste kan alt repareres med helt vanlig rett søm. Det krever ikke ekspertise eller ekstrautstyr. Jeg har kjøpt et syskrin på Clas Ohlssson for anledningen. Tråder i forskjellige farger, og nåler i ulike størrelser. Det er bare å sette i gang.
Men det er litt lettere å velge Bluesky. Netflix. Lese litt.

Vi er to i husholdingen. Det sier seg selv at det blir lenge mellom hver fulle vaskemaskin, og hver fulle oppvaskmaskin. Klærne er greit nok, det er sikkert bedre for miljøet også. Men oppvasken? Trolig hadde vi spart både tid og irritasjon om vi bare tok de to tallerkene og vasket dem for hånd.
Men gjør vi det? Nei, vi velger heller andre ting.

Dermed blir listen over ting jeg ikke gjør (som jeg kanskje burde ha gjort) lang. Jeg burde ha gått tur oftere, kanskje til og med trent. Hofta har begynt å knirke, så det er bare bra om jeg kan trene den opp litt. Tegne, for jeg elsker å tegne. Bade i vår nye jacuzzi. Massere kjæresten. Se på biene som er travelt opptatt i vår deilige oase. Ringe en venn.

Så hva er problemet? Det er i alle fall ikke mangel på kunstig intelligens som kan ta oppgavene våre. Jeg vil si at det heller handler om mangel på prioritering. Mangel på ansvar i eget liv. Vi trenger ikke se alle seriene på Netfix og alle filmene på Viaplay. Det er helt unødvendig å høre alle podcaster, og lese alle nyheter.
Det kalles vel FOMO om du føler at du må få med deg alt.
Ta ansvar for tiden din, og ta tiden tilbake. Så skal du se at du allerede har det du trenger av teknologi. Kanskje til og med mer enn du trenger.

Jeg slår et slag for tiden din!