Du har et valg

Da jeg satt hos psykologen og klaget over manglende "agency" i livet, visste jeg ikke at dette handlet om at jeg ikke tok valgene mine på alvor.

Det å ha en følelse av å bestemme i eget liv er noe de aller fleste mennesker vil ønske seg, men i møtet med teknologi kan vi føle oss maktesløse.
Noen teknologer og journalister snakker om at teknologiutviklingen går i en bestemt retning, og det er "ingenting vi kan gjøre annet enn å henge på". Dette bidrar til å plassere mennesker i en slags offerrolle, der vi ikke tar ansvar for valgene våre, men heller lener oss på ytre omstendigheter.

Den gode nyheten er at du alltid har et valg. Valg gir oss muligheten til å styre livet vårt i den retningen vi ønsker, og de gjør oss ansvarlige for valgene våre. Det å være ansvarlig er ikke farlig, snarere tvert i mot. Det lærer oss å tenke gjennom valgene våre, og handle ut fra egne verdier.
Det å være bevisst valgene er altså er god ting.

Algoritmestyrte sosiale medier er designet for å redusere valgfriheten vår. De holder oss fast i en hypnotisk tilstand der de serverer oss den ene unyttige posten etter den andre. Jeg har selv vært der, men for ganske nøyaktig ett år siden startet jeg et eksperiment. Jeg ga meg selv et par minutter på Facebook, men hvis det ikke dukket opp noe genuint interessant i løpet av den tiden skulle jeg avslutte for dagen. Det tok ikke lang tid før det sluttet å komme poster av interesse. Så jeg reduserte tiden til ett eneste lite minutt. Til slutt avinstallerte jeg appen og stengte kontoen.

Menneskehjernen er svært sårbar for denne typen avhengigheter. Når vi ser noe vi liker, frigjøres dopamin, og vi forstsetter å scrolle i jakten på mer dopamin. Det trenger ikke å være algoritmestyrte sosiale medier, egentlig funker dette glimrende med alt som fanger oppmerksomheten vår. Kombinert med vår latente latskap (se tidligere innlegg) har vi en oppskrift på vår egen undergang.

Virkelig? Er vi der at vi snakker om undergang?
Det kommer an på om du er i stand til å ta selvstendige valg basert på dine verdier.
Men for å komme i kontakt med verdiene dine må du nok logge av sosiale medier og reflektere litt.

Jeg kom i kontakt med mine verdier gjennom et møysommelig arbeid. Det er ikke sikkert det er ferdig, men jeg har ikke dårlig tid. Det viktigste er at jeg lar hjernen min hvile fra sosiale medier, og nyte det som jeg setter høyest av alt: natur og mennesker.

Som teknolog kan det føles rart å snakke høyt om mennesker og natur, men jeg har alltid ment at teknologien skal være til hjelp og støtte for mennesker. Jeg mener at teknologien ikke har en egenverdi, men at dens verdi kommer fra hva den gjør for oss mennesker.
Det handler først og fremst om å ha et kritisk blikk på teknologien, og forsøke å minne oss på at det finnes en dag i morgen. Solen vil lyse i morgen, og månen vil fortsette sin ferd rundt jorda i morgen. Disse tingene er ikke avhengig av vår teknologi, de bare skjer helt av seg selv.
Vi mennesker er også en del av naturen, og derfor er heller ikke vi avhengige av teknologien. Men teknologien kan bidra til å gjøre livene våre bedre på noen områder. Eller verre.

Det er et valg du kan ta.